એક સાથે અનેક વિચારો આ મનના દરિયામાં ઉભરાતા રહે છે અને પાછા શમી પણ જાય છે. એક તરફ દ્રશ્ય જગતને જોવાની સમજવાની ક્રિયા ચાલુ છે અને તેજ ક્ષણે આંતરમનમાં અન્ય કેટલા બધાં વિચારો પણ ચાલી રહ્યા છે. અજ્ઞાની મનુષ્યોના મન મોહભાવથી ખરડાયેલા હોય છે. ઈંન્દ્રિયના વિષયો પ્રત્યે તે મન સતત દોડતું રહે છે. ડગલે ને પગલે તેને કષાયજન્ય પરિણામો થતા રહે છે. આટઆટલું થતું હોવા છતાં મોટા ભાગના મનુષ્યો પોતાના અંતરમાં થઈ રહેલા પરિણામોથી તદન અજાણ છે. કેવી દયાજનક અવસ્થા. આશ્રવના દ્વારો ખુલ્લાં છે, પાપો પ્રવેશી રહ્યાં છે, આત્મા કલંકિત થઈ રહ્યો છે છતાં તે તો પોતાને સાચો અને સારો જ ગણે છે.